Úrad vlády SR						  Na rokovanie vlády SR
Sekcia hospodárskej politiky					  dňa  13. 3. 2002
									  k číslu: 1263/2002
									  k bodu: 20

S t a n o v i s k o 

k návrhu Aktualizovaného programu rozvoja bývania v časti „Program poskytovania dotácií na odstraňovanie systémových porúch bytových domov“                                                         (Nové znenie)

I.

Materiál iniciatívne predkladá minister výstavby a  regionálneho rozvoja. Zámerom predloženého návrhu je schváliť rozšírenie možností klasifikovať jednotlivé druhy porúch ako systémové poruchy bytových domov a nový spôsob stanovenia výšky dotácie. Pre definované druhy systémových porúch sa dotácie poskytnú najviac do výšky 50 % obstarávacích nákladov stavby, maximálne 350,- Sk na m2 podlahovej plochy  v  bytovom dome. Podmienky poskytnutia dotácie sa rozširujú o povinnosť preukázať potrebu odstránenia systémových porúch odborným posudkom, vypracovaným autorizovanou osobou, ktorá je evidovaná v Komore stavebných inžinierov. Dotácia podľa navrhovanej zmeny sa môže poskytnúť 1x na bytový dom na odstránenie každej zo systémových porúch.  Umožňuje sa aj kombinácia čerpania dotácie s úverom zo Štátneho fondu rozvoja bývania. Všetky zmeny a doplnenia sa uvedú do smernice ministerstva výstavby a regionálneho rozvoja č.3/2000, na základe ktorej sa od 2. polroku 2000 dotácie poskytujú. Navrhované zmeny a  doplnenia pravidiel postupu poskytovania dotácie a stanovenia jej výšky neprinesú zvýšenie nárokov     na štátny rozpočet.

II.

Materiál bol predložený na štandardné medzirezortné pripomienkové konanie. Pripomienky, ktoré boli v  tomto konaní uplatnené, boli vysvetlené a  väčšinou akceptované.

III.

Návrh na doplnenie pôvodného programu vychádza z  analýzy podnetov          a upozornení na rozsah vážnych porúch vyskytujúcich sa na bytových domoch, ktoré doteraz nezahrňuje zoznam systémových porúch alebo sa dostali dodatočne            do požiadaviek, podložených odbornými posudkami zodpovedných inštitúcií               a  spoločností podieľajúcich sa na realizácii celého programu. K skvalitneniu programu odstraňovania systémových porúch bytových domov nemáme pripomienky. 
Vláda SR uznesením č. 665 z 23. augusta 2000 schválila, o.i., aj  Program poskytovania dotácií na odstraňovanie systémových porúch bytových domov a v jeho rámci súhlasila, že Ministerstvo výstavby a  regionálneho rozvoja SR môže v ďalších rokoch rozšíriť možnosti klasifikovať jednotlivé druhy porúch ako systémové a  upraviť výšku dotácie na ich odstránenie (konštatuje sa to              v  predkladacej správe k materiálu). Navrhované zmeny v  tomto programe sú prepracovaním spôsobu a  efektívnosti využívania pridelených verejných prostriedkov,  nezvyšujú   ich celkovú potrebu a  ani nároky na štátny rozpočet. Vzhľadom k  tomu je možné odporučiť prehodnotenie potreby predkladania tohto materiálu, resp. navrhnúť, aby vláda SR zobrala materiál  na vedomie ako informáciu.

Materiál neobsahuje vyčíslenie odhadu dopadov z uplatnenia návrhu                       na zamestnanosť, na hospodárenie podnikateľskej sféry a iných právnických osôb.

Porada ekonomických ministrov vlády SR materiál neprerokovala.

Odporúčame, aby vláda o prijatí navrhovaného uznesenia rozhodla s  prihliadnutím na pripomienku k  predloženiu materiálu  na jej rokovanie.

Bratislava  8. 3. 2002